RESOLUCIÓN do 9 de maio de 2005, da Delegación Provincial de Ourense, pola que se dispón o rexistro, o depósito e a publicación, no Diario Oficial de Galicia, do texto do convenio colectivo do comercio da pel da provincia de Ourense, para o ano 2005.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 04/11/2005

Visto o texto do convenio colectivo do comercio da pel da provincia de Ourense, (código de convenio número 3200135), para o ano 2005, subscrito con data do 13 de abril de 2005, pola Asociación Provincial de Empresarios de Calzados e Bolsos de Ourense, en representación da parte empresarial e pola central sindical Comisións Obreiras (CC.OO.), en representación dos traballadores do sector; e, de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo
Esta delegación provincial
ACORDA:
Primeiro.-Ordenar a súa inscrición no libro rexistro de convenios colectivos de traballo, nesta delegación provincial, e notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Unidade de Mediación, Arbitraxe e Conciliación.
Terceiro.-Dispoñer a súa publicación no BOP e no Diario Oficial de Galicia.
Ourense, 9 de maio de 2005.
José Lage Lage
Delegado Provincial de Ourense
Convenio colectivo do comercio da pel da provincia de Ourense para o ano 2005
Artigo 1º.-Partes asinantes.
As partes asinantes deste convenio son a Asociación Provincial de Empresarios de Calzados e Bolsos de Ourense e a central sindical CC.OO., ambas partes teñen lexitimidade suficiente para asinar o convenio, segundo o previsto no artigo 87 do Estatuto dos traballadores.
Artigo 2º.-Ámbito de aplicación.
Nos seus aspectos territorial, funcional e persoal este convenio afectaralles ás empresas establecidas ou que se poidan establecer en Ourense, xa sexan naturais ou xurídicas as persoas titulares delas, que se dediquen ás actividades do comercio da pel en xeral, tanto por xunto como polo miúdo, e a aquelas que lles sexa de aplicación a ordenanza laboral do
traballo para o comercio e, así mesmo, ás relacións laborais entre tales empresas e os produtores que presten nelas os seus servizos.
Artigo 3º.-Vixencia.
Este convenio entrará en vigor para todos os efectos o día 1 de xaneiro de 2005, independentemente da súa publicación no BOP. Este convenio será de aplicación na súa totalidade ata que se asine outro que o substitúa.
Artigo 4º.-Duración.
Establécese para este convenio unha duración de 1 ano, é dicir, desde o 1 de xaneiro de 2005 ata o 31 de decembro de 2005, prorrogable tacitamente en períodos anuais sempre que non sexa denunciado por ningunha das partes que o subscribe antes do termo da súa vixencia inicial, ou de calquera das súas prórrogas.
Os requisitos formais da denuncia serán os establecidos no artigo 89 do Estatuto dos traballadores.
Artigo 5º.-Condicións máis beneficiosas.
Todas as melloras que presenta este convenio establécense co carácter de mínimas dentro das condicións pactadas. Respectaranse as situacións que impliquen para o traballador condicións máis beneficiosas que as aquí pactadas, manténdose ad personam en canto excedan do cómputo anual.
Artigo 6º.-Comisión paritaria.
Establécese unha comisión mixta paritaria de interpretación e vixilancia do convenio, integrada polas persoas asinantes deste, tal e como se sinala na disposición derradeira terceira deste convenio.
Artigo 7º.-Funcionamento da comisión mixta paritaria.
No caso de reclamación sobre materia regulada no convenio, a comisión mixta paritaria, unha vez oída a representación sindical dos traballadores do centro de traballo afectado e a dirección da empresa, ditaminará por maioría sobre o asunto. De non ser aceptado o ditame da comisión mixta paritaria resolverá a autoridade laboral competente en cada caso.
Artigo 8º.-Vacacións.
As vacacións serán de 30 días naturais para cada traballador/a. Este período poderase dividir en dous. Os traballadores terán dereito a desfrutar 15 días de vacacións entre os meses de xuño e setembro, ambos os dous incluídos. Os outros 15 días fixaranse de común acordo entre a empresa e o traballador, fixando o calendario de desfrute nos tres primeiros meses do ano e debendo coñecer os traballadores o dito calendario con dous meses de antelación á data do comezo destas, tal como establece a lexislación vixente.
Artigo 9º.-Salario base.
Os salarios base deste convenio serán os que figuran na táboa anexa.
Artigo 10º.-Antigüidade.
O persoal comprendido neste convenio percibirá aumentos periódicos por ano de servizo, consistentes no aboamento de cuadrienios na contía do 6% do salario correspondente á categoría en que estea clasificado.
Artigo 11º.-Gratificacións extraordinarias.
As empresas deberán aboar tres pagas extraordinarias: unha en xullo, outra en decembro e outra de beneficios que se pagará entre o 1 de xaneiro e o 31 de marzo. Cada unha estará integrada por unha mensualidade do salario total do convenio e o premio de antigüidade, que será estimado, se é o caso, sobre o salario actualizado na data en que sexa pagada e incluso a de beneficios, para aqueles que, regulamentariamente ou por pacto, o teñan recoñecido de tal maneira que o importe destas pagas ha ser igual ao das mensualidades ordinarias, constituíndo 15 pagas anuais.
Artigo 12º.-Axuda de estudos.
Establécese unha axuda mensual de 3,46 euros para os fillos dos traballadores que cursen bacharelato ou ensinanzas inferiores e de 7,33 euros ao mes para estudos superiores. Aqueles traballadores que desde o ano 1996 a viñan percibindo, seguirano facendo ata que desapareza a causa que a motiva, non xerándose a dita axuda para os que non a perciban ao se atopar xa incorporada ao salario.
Artigo 13º.-Remuneración anual.
A remuneración anual total será a establecida neste convenio correspondente a cada categoría incluída a antigüidade, pagas extraordinarias, beneficios e axudas de estudos cando a xornada sexa a tempo parcial ou reducida. Nos casos de enfermidade, vacacións e licenzas aplicarase o disposto na ordenanza laboral do comercio.
Artigo 14º.-Xornada.
A xornada laboral para a vixencia deste convenio será de 40 horas semanais. A xornada semanal será de luns a sábado, rematando a xornada ás 13.30 horas do sábado, ata a sinatura do seguinte convenio, respectándose en todo caso os límites de traballo fixados para a xornada diaria e o descanso entre xornadas establecidos no texto refundido do Estatuto dos traballadores, Lei 1/1995, do 24 de marzo.
Como consecuencia da instalación en Ourense de grandes superficies, ambas as partes manifestan que, no caso de que o seu asentamento inflúa no comercio da pel en Ourense, se reunirá a comisión paritaria do convenio para analizar a situación e tomar as medidas que se consideren máis idóneas para paliar a situación.
Os traballadores terán dereito a tres días libres ao ano, para desfrutar segundo as necesidades persoais do traballador e comunicando a data do desfrute con 72 horas de antelación á dirección da empresa, sempre
que diso non se derive unha diminución do cadro de persoal superior ao 40%. Excepcionalmente, as empresas que conten con dous traballadores, alternarán no desfrute dos ditos días.
Fíxanse como días para traballar como consecuencia das festas do Nadal, e de acordo coa tradición con que se vén facendo, os sábados pola tarde do mes de decembro: é dicir, os días 3, 10, 17, 24 e 31 de decembro de 2005, e o 7, 14, 21 e 28 de xaneiro de 2006, tendo os ditos sábados pola tarde a consideración de xornada efectiva establecida neste artigo. Os sábados de Nadal que se traballe pola tarde serán aboados en tempo de descanso, de tal maneira que por unha tarde do sábado, desfrutarase media xornada completa de descanso, elixindo os traballadores a data de desfrute, coidando que non coincidan varios descansos á vez por cada empresa.
Aqueles traballadores que realicen o seu traballo o sábado pola tarde terán dereito ao descanso equivalente e na mesma proporción ás horas traballadas ou á súa compensación económica se así o acordan a empresa e os traballadores.
Artigo 15º.-Horas extraordinarias.
As partes asinantes deste convenio establecen como unha guía adecuada para a creación de emprego a redución das horas extraordinarias, para o cal recomendan a súa supresión. Malia o anterior, poderanse realizar as horas extraordinarias que sexan consideradas como estruturais ou de forza maior. Para os efectos de considerar cales son as horas estruturais ou de forza maior haberase que ater ao disposto no punto cuarto do Acordo nacional de emprego, así como ao disposto no Real decreto 1858/1981, do 29 de agosto.
Os traballadores que excedan a súa xornada laboral nunha hora e media semanal terán dereito a compensar o dito exceso con descanso na semana seguinte á cal se producise o exceso.
Artigo 16º.-Premio por compensación da antigüidade.
Aqueles traballadores que leven cando menos 10 anos traballando na empresa e causen baixa nela de xeito voluntario a partir dos 64 anos terán dereito a gozar dun mes de vacacións retribuídas. O desfrute das ditas vacacións retribuídas farase efectivo coa correspondente antelación ao cesamento efectivo na empresa, debendo comunicarlle o traballador fidedignamente á empresa a súa decisión de cesar nela. A empresa entregaralle un certificado da concesión do mencionado premio de vacacións acreditativo da solicitude deste por parte do traballador.
Artigo 17º.-Publicidade.
As empresas afectadas por este convenio deberán ter un exemplar no centro de traballo para o coñecemento do persoal. Así mesmo, colocarán no taboleiro de anuncios copias dos boletíns de cotización á Seguridade Social co fin de que os traballadores constaten a súa situación laboral mensualmente.
Artigo 18º.-Baixa por IT.
A baixa por maternidade terá a retribución do 100% do salario neto que viña percibindo. No caso de que o/a traballador/a opte por desfrutar de dúas semanas antes do parto, respectaráselle a mencionada retribución.
En caso de accidente de traballo, o traballador percibirá o 100% do seu salario a partir do primeiro día da baixa. No caso de enfermidade profesional e IT percibirá, por conta da empresa polo período dun ano como máximo o salario que lle corresponda por este convenio, incrementado polos aumentos polos anos de servizo.
Artigo 19º.-Dereitos sindicais.
a) As empresas deberán cumprir o texto refundido do Estatuto dos traballadores, Real decreto lexislativo 1/1995, do 24 de marzo e, de ser o caso, a normativa que poida substituílo ou modificalo e os acordos nacionais asinados entre ambas partes sobre esta materia de forma clara e progresiva. Os delegados de persoal exercerán de forma mancomunada ante o empresario a representación para a que foron elixidos, e intervirán en cantas cuestións se susciten en relación coas condicións e traballo do persoal que representan, formulando reclamacións ante a autoridade laboral ou entidades xestoras da Seguridade Social segundo proceda, sobre o cumprimento das relativas á seguridade e hixiene no traballo e Seguridade Social. Os comités de empresa recibirán información, que lles será facilitada trimestralmente polo menos, sobre a situación da produción e a evolución probable do emprego na empresa, o balance de resultados, a memoria e no caso de revestir a forma xurídica de sociedade, dos demais
documentos que se lles dean aos socios e nas mesmas condicións que a estes. Deberán emitir informe con carácter previo sobre a reestruturación do cadro de persoal e os cadros bancarios.
b) En todos os contratos, modificacións e prórrogas destes poderase incluír xunto á sinatura do empresario e do traballador a dun representante sindical, comités de empresa e delegados de persoal.
c) A dirección da empresa, no prazo dunha semana, entregaralles a copia do contrato ou documento que o modifique aos representantes sindicais dos traballadores.
d) Cláusula sobre liquidacións: todos os recibos de liquidación deberán especificar con toda claridade, xunto cos demais conceptos que se lle deban ao traballador, os correspondentes atrasos do convenio e os derivados da aplicación da cláusula de revisión se existise.
e) As relacións laborais serán prioritariamente de carácter indefinido. Non obstante, cando as circunstancias o exixan poderán realizar contratos por tempo determinado, respectando o principio xeral de estabilidade e garantindo en todo caso a estrita causalidade da contratación. Para isto a empresa notificaralles aos representantes dos traballadores para determinar se as circunstancias específicas xustifican o uso de calquera das modalidades de contratación temporal.
Artigo 20º.-Cláusula de desvinculación.
As empresas afectadas por este convenio colectivo só poderán aplicar o réxime salarial pactado polo acordo maioritario da comisión paritaria do convenio e referendo da maioría da totalidade do cadro de persoal de traballadores da empresa aos cales lles é de aplicación o convenio, mediante asemblea legalmente constituída. Ademais o abandono do réxime salarial deberá servir para superar unha situación de crise económica da empresa provocada polas perdas nos últimos dous exercicios contables.
A empresa afectada deberá solicitarlle á comisión paritaria a aplicación desta cláusula por escrito en que consten os datos da empresa, a redución salarial proposta e a duración do abandono. Así mesmo, deberá entregar a documentación que lle solicite a comisión paritaria para a resolución da petición, que se deberá producir no prazo dun mes.
No caso de considerar fundada a solicitude, a comisión paritaria establecerá o nivel retributivo para aplicar na empresa afectada, que en ningún caso lle afectará á estrutura establecida para o salario do convenio.
En todo caso, o beneficio da non-aplicación só se estende ata o remate do período de vixencia establecido para o nivel retributivo vixente no momento da solicitude. Rematado este a empresa deberá recuperar o nivel establecido no convenio seguinte.
Os acordos da comisión paritaria e da asemblea de traballadores/as reflectiranse nas actas que se rexistrarán no SMAC.
Artigo 21º.-Igualdade no traballo.
Respectarase o principio de igualdade no traballo para todos os efectos, e non se admitirán discriminacións por razón de sexo, idade, ideoloxía, raza, minusvalidez, etc. Así mesmo as empresas garantirán a percepción de igual salario en igual función, respectándose para todo o persoal con contrato de traballo ou sen el, unha vez cumpridos os 18 anos, as táboas vixentes neste convenio.
Artigo 22º.-Fomento da contratación.
De conformidade co establecido no artigo 15.1º b) do Estatuto dos traballadores, a favor dunha menor precariedade do emprego que se deriva do actual ciclo económico, o contrato por circunstancias de mercado, acumulación de tarefas e excesos de pedidos a que se refire o dito artigo, poderase realizar cunha duración como mínimo de 6 meses e un máximo de 12, dentro dun período de referencia de 18 meses. O seu réxime será equivalente ao do contrato por tempo indefinido en canto ao desfrute de beneficios salariais, complementos, etc. Unicamente no período oficial de rebaixas e para a substitución por IT ou durante o período de vacacións poderá ter unha duración inferior a seis meses.
Este contrato sométese a un réxime específico de extinción con exixencia de aviso previo escrito polo menos con 15 días de antelación, cunha indemnización de 12 días por ano traballado, entendéndose que a dita indemnización corresponde por finalización do contrato ou das súas prórrogas. Se o contrato se res
cinde antes de que remate a duración máxima deste, ou de cada unha das súas prorrogas por causa non imputable ao traballador, este terá dereito a indemnización que legalmente lle corresponda por despedimento.
No suposto de non se producir a extinción ou o remate do tempo máximo de duración dos doce meses, se o traballador seguise prestando os seus servizos á empresa, o contrato transformarase en indefinido.
Durante a vixencia deste convenio, a conversión en indefinidos daqueles contratos que se concertasen con carácter temporal ou por duración determinada, acolleranse ao disposto na alínea b), parágrafo 2º da disposición adicional primeira da Lei 12/2001, do 9 de xullo, de medidas urxentes de reforma do mercado de traballo para o incremento do emprego e a mellora da súa calidade, en virtude do cal os ditos contratos quedarán incluídos no réxime previsto para os contratos de fomento da contratación indefinida.
Artigo 23º.-Contratos para a formación.
De conformidade co artigo 11.2º c) do Estatuto dos traballadores (Real decreto lexislativo 1/1995, do 24 de marzo, e o Real decreto 488/1998) poderanse efectuar contratos para a formación cunha duración mínima de seis meses e unha máxima de tres anos. No non previsto neste convenio para estes contratos observarase o que dispón o mencionado Real decreto 488/1998. Os ditos contratos faránselles aos traballadores de 16 a 21 anos.
O salario dos traballadores contratados baixo esta modalidade será para o primeiro ano o 90% do salario base da categoría profesional para a que se forma o traballador e o 100% para o segundo e terceiro ano.
Artigo 24º.-Contrato en prácticas.
A retribución destes contratos será do 80% e do 90% respectivamente, para o primeiro e segundo ano do contrato, do salario de convenio fixado para a categoría profesional que corresponda.
Artigo 25º.-Fixos descontinuos.
Aqueles traballadores que presten os seus servizos laborais nunha mesma empresa e nun mesmo período de forma eventual, aos tres anos como máximo, pasarán a ser fixos descontinuos.
Artigo 26º.-Contrato por obra ou servizo determinado.
As partes asinantes deste convenio colectivo consideran que dada a peculiaridade do sector, este tipo de contrato non é o máis adecuado para este, polo que se recomenda a realización doutros tipos de contratación.
Artigo 27º.-Non asistencias retribuídas.
O traballador, logo do aviso de xustificación, poderá faltar ao traballo con dereito a remuneración, por algún dos motivos e durante o tempo que a continuación se expón:
a) Quince días naturais no caso de matrimonio ou no suposto de que un traballador/a se unha a outra
persoa en relación de afectividade análoga á conxugal. Esta situación deberase xustificar mediante certificación expedida polo rexistro oficial de parellas de feito correspondente.
b) Dous días nos casos de nacemento de fillo ou polo falecemento, accidente ou enfermidade graves ou hospitalización de parentes ata o segundo grao de consanguinidade ou afinidade, é dicir, cónxuxe, fillos/as, pais, sogro/a, nora, xenro, avós, avós políticos, irmáns, cuñados/as, netos/as políticos/as. Cando por tal motivo o traballador necesite efectuar un desprazamento para o efecto, o prazo será de catro días.
No non previsto neste convenio haberase que ater ao disposto na Lei 39/1999, do 5 de novembro, de conciliación da vida familiar e laboral.
c) Dous días por traslado de domicilio habitual.
d) Polo tempo inescusable, para o cumprimento dun deber público e persoal, comprendido o exercicio inescusable do sufraxio activo. Cando conste nunha norma legal ou convencional un período determinado, haberase que ater ao que esta dispoña en canto á duración da ausencia e á súa compensación económica.
Cando o cumprimento do deber antes referido supoña a imposibilidade da prestación do traballo debido en máis dun vinte por cento das horas laborables nun período de tres meses, a empresa poderá pasar ao traballador á situación de excedencia regulada no punto 1º do artigo 46 desta lei.
No suposto de que o traballador polo cumprimento do deber ou desempeño do cargo perciba unha indemnización, descontarase o importe desta do salario a que tivese dereito na empresa.
e) Para realizar funcións sindicais ou de representación do persoal nos termos establecidos legal ou convencionalmente.
f) Polo tempo indispensable para a realización de exames prenatais e técnicas de preparación ao parto que se deban realizar dentro da xornada de traballo.
g) As traballadoras por lactación dun fillo menor de nove meses terán dereito a unha hora de ausencia do traballo, que poderán dividir en dúas fraccións. A muller, pola súa vontade, poderá substituír este dereito por unha redución da xornada normal en media hora coa mesma finalidade. Este permiso poderán desfrutalo indistintamente a nai ou o pai no caso de que ambos os dous traballen.
h) Quen por garda legal teña ao seu coidado directo algún menor de seis anos ou un diminuído físico ou psíquico que non desempeñe outra actividade retribuída, terá dereito a unha redución da xornada de traballo coa diminución proporcional do salario entre, polo menos un terzo e un máximo da metade da duración daquela.
Artigo 28º.-Licenza para exames.
Para facilitar a promoción e formación profesional dos traballadores, estes terán dereito a desfrutar dos permisos necesarios para acudir a exames. Os ditos permisos, que non serán retribuídos, requirirán a solicitude previa á empresa e a súa posterior xustificación
por parte do traballador. Non obstante, retribuiranse aqueles permisos que pola súa propia natureza así o requiran.
Artigo 29º.-Réxime disciplinario por acoso sexual.
Todo comportamento ou situación que atente contra o respecto á intimidade e/ou liberdade dos traballadores/as, condutas de acoso sexual verbais, graves ou leves en función da repercusión do feito nos supostos que se leven a cabo servíndose da súa relación xerárquica coa persoa e/ou persoas con contrato laboral non indefinido, a sanción aplicarase no seu grao máximo.
O comité de empresa, a xunta de persoal, a sección sindical ou os representantes dos traballadores/as e a dirección de persoal da empresa velarán polo dereito á intimidade do traballador/a afectado/a ou procurarán silenciar a súa identidade cando así fose requirido.
Dada a falta de normativa existente, poderase seguir a descrición de sancións incluída na Lei de infraccións e sancións na orde social do 7 de abril de 1998.
Artigo 30º.-Estabilidade no emprego.
Todos os contratos realizados por empresas afectadas por este convenio axustaranse ao principio de causalidade, de tal xeito que para un posto de traballo fixo non se poderá realizar outro contrato que non sexa un contrato indefinido.
As empresas deste sector que conten con máis de 10 traballadores terán o 31 de decembro de 2005 un cadro de persoal do 50% de emprego fixo.
Artigo 31º.-Excedencia.
Excedencia voluntaria.-O traballador ou traballadora cunha antigüidade na empresa dun ano ou máis terá dereito a que se lle recoñeza o dereito a situarse en excedencia voluntaria por un prazo non menor de dous anos e non maior de cinco. Este dereito soamente o poderá exercer outra vez o mesmo traballador se pasaron catro anos desde o final da anterior excedencia.
Excedencia por coidado de familiares.-Os traballadores e traballadoras terán dereito a un período de excedencia de duración non superior a tres anos para atender o coidado de cada fillo, tanto cando o sexa por natureza como por adopción ou nos supostos de acollemento tanto preadoptivo como permanente, contado desde a data do nacemento, ou se é o caso, da resolución administrativa xudicial.
O período que o traballador estea en situación de excedencia conforme o establecido neste artigo será computable para os efectos de antigüidade e o traballador terá dereito á asistencia a cursos de formación profesional, para o que o convocará o empresario especialmente con ocasión da súa incorporación. Durante o primeiro ano terá dereito á reserva do seu posto de traballo. Pasado este tempo a reserva será dun posto do mesmo grupo profesional ou categoría equivalente.
Os traballadores e traballadoras terán dereito a un período de excedencia, de duración non superior a un ano, para atender o coidado dun familiar ata o
segundo grao de consanguinidade ou afinidade, que por razóns de idade, accidente ou enfermidade non se poida valer por si mesmo e non desempeñe actividade retribuída.
Disposicións derradeiras
Primeira.-O incremento salarial deste convenio é dun 3% durante a súa vixencia.
Segunda.-Cláusula de revisión. No caso de que o IPC real do ano 2005 superase o 2,5%, as empresas aboarán en concepto de revisión o dito exceso a partir do mes en que se supere a dita porcentaxe. A cantidade resultante aboarase nunha soa paga antes do 28 de febreiro de 2006. Actualizaranse as táboas salariais para o ano 2006.
Terceira.-En todo caso, o que non se encontre previsto expresamente neste convenio suxeitarase ao disposto na ordenanza laboral de traballo no comercio, mentres ambas partes non acorden substituíla por un convenio colectivo, no caso de que fose derrogada, ademais da Lei do Estatuto dos traballadores, así como a Lei orgánica de liberdade sindical e todas aquelas disposicións legais de aplicación.
Cuarta.-A comisión paritaria do convenio estará formada polas persoas asinantes deste convenio.
Quinta.-Cláusula de submisión ao AGA.
Ante a importancia que poida supoñer para a resolución pacífica dos conflitos laborais a elaboración do Acordo interprofesional galego sobre procedementos extraxudiciais de solución de conflitos de traballo AGA, asinado pola CEG e as centrais sindicais UGT, CC.OO. e a CIG, as partes asinantes deste convenio, durante a súa vixencia, acordan someterse ás disposicións contidas no AGA nos propios termos en que están formuladas.
Sexta.-As partes asinantes deste convenio son a Asociación Empresarial do Comercio da Pel de Ourense e a central sindical CC.OO.
Táboa salarial
Xefe de división: 814,71 euros.
Encargado xeral e xefe de compras: 784,80 euros.
Xefe de sucursal ou almacén: 784,40 euros.
Xefe de sección mercantil: 755,34 euros.
Encargado: 740,50 euros.
Viaxante: 740,50 euros.
Dependente maior: 710,83 euros.
Dependente; 671,49 euros.
Axudante: 662,65 euros.
Mozo: 662,65 euros.
Xefe administrativo: 785,69 euros.
Contable: 741,27 euros.
Oficial administrativo: 710,83 euros.
Auxiliar administrativo: 662,65 euros.
Auxiliar de caixa maior: 671,49 euros.
Auxiliar de caixa: 513,19 euros.
Escaparatista: 776,14 euros.
Persoal de limpeza: 4,66 euros.